नीति आयोग
स्टार्टअप20 सहभागिता समूह की दूसरी बैठक सिक्किम के गंगटोक में सफलतापूर्वक संपन्न हुई
नवगठित सहभागिता समूह, स्टार्टअप20 की दूसरी बैठक 18 और 19 मार्च 2023 को सिक्किम के गंगटोक में आयोजित की गई थी। स्टार्टअप20 वैश्विक स्टार्टअप इकोसिस्टम के विभिन्न हितधारकों के साथ संवाद के एक मंच के रूप में कार्य करता है और उद्यमियों को पेश आने वाली व्यापक आर्थिक चिंताओं एवं चुनौतियों को जी20 के नेताओं के समक्ष उठाने के लिए वैश्विक स्टार्टअप इकोसिस्टम का प्रतिनिधित्व करने का इरादा रखता है। इस दो-दिवसीय बैठक में 300 से अधिक गणमान्य व्यक्तियों, जी20 के सदस्य देशों व आमंत्रित देशों, अंतरराष्ट्रीय संगठनों और राष्ट्रीय प्रतिनिधियों ने भाग लिया। सिक्किम सभा की शुरुआत एक उद्घाटन समारोह के साथ हुई, जिसमें गणमान्य लोगों ने मुख्य भाषण दिए।
सिक्किम के माननीय मुख्यमंत्री श्री प्रेम सिंह तमन ने सिक्किम सभा के उद्घाटन सत्र को संबोधित करते हुए कहा, “स्टार्टअप20 सभी हितधारकों को एकसाथ एक मंच पर लाने और उनके साथ संवाद करने का उपयुक्त अवसर है।”
माननीय वाणिज्य एवं उद्योग राज्यमंत्री श्री सोम प्रकाश ने स्टार्टअप समुदाय के प्रभावशाली विकास पर प्रकाश डालते हुए कहा, “आज की दुनिया में स्टार्टअप आर्थिक विकास, रोजगार सृजन और नवाचार के प्रमुख प्रेरक के रूप में उभरे हैं।”
स्टार्टअप20 सहभागिता समूह के अध्यक्ष डॉ. चिंतन वैष्णव ने सिक्किम सभा का संदर्भ बताया और स्टार्टअप समुदाय को मजबूत करने के लिए सहयोग पर जोर देते हुए कहा, “हम दुनिया भर के स्टार्टअप इकोसिस्टम, विशेष रूप से जी20 देशों को स्टार्टअप को एक साथ लाकर उन्हें वैश्विक स्तर पर बेहतर तरीके से कामकाज करने में मदद करना चाहते हैं।”
सिक्किमके मुख्य सचिव श्री वी.बी. पाठक, उद्योग संवर्धनऔर आंतरिक व्यापार  विभागकी प्रधान सलाहकार सुश्री रूपा दत्ता और विदेश मंत्रालय में संयुक्त सचिव श्री आशीष सिन्हा ने भी मुख्य वक्ता के रूप में श्रोताओं को संबोधित किया। समापन भाषण डीपीआईआईटी के उप सचिव श्री सचिन धनिया ने दिया।
उद्घाटन सत्र के बाद कार्य समूह के सदस्यों ने एमजी मार्ग पर फाइव कैफेज में स्टार्टअप20 टीम के साथ मसौदा नीतिगत दस्तावेज पर विचार-विमर्श और चर्चा की। साथ ही, चिंतन भवन में डॉ. चिंतन के साथ एक वार्तालाप: सिक्किम संवाद आयोजित की गई। इसके बाद प्रतिनिधियों ने पचास स्टार्टअप शोकेस स्टालों का दौरा किया। एमजी मार्ग पर फैले ये स्टाल इकोटूरिज्म, जैविक उत्पादन, स्वास्थ्य सेवा, शिक्षा और तकनीकी क्षेत्र से जुड़े स्टार्टअप का प्रतिनिधित्व करते हैं।
पहले दिन का अंतिम कार्यक्रम स्टार्टअप20 एक्सको समर्पित था। इस कार्यक्रम में विदेश मंत्रालय में संयुक्त सचिव श्री आशीष सिन्हा, ओ2 हिमालय की संस्थापक सुश्री मंदिरा छेत्री,निबिया डिवाइसेस के संस्थापक श्री एरोशील नेमिरकपम, हवाई के वाणिज्य विभाग के निदेशक श्री क्रिस रैचल और संयुक्त राष्ट्र महिला में भारत की उप देश प्रतिनिधि सुश्री कांता सिंह ने अपनी प्रेरक भाषणों से श्रोताओं को मंत्रमुग्ध किया। पहले दिन का समापन गंगटोक के मेफेयर रिजॉर्ट में आयोजित एक भव्य रात्रिभोज के साथ हुआ, जहां प्रतिनिधियों ने सांस्कृतिक कार्यक्रमों और सिक्किम के व्यंजनों का आनंद लिया।
सिक्किम सभा के दूसरे दिन की शुरुआत विभिन्न कार्यसमूहों के सदस्यों, अध्यक्षों, सह-अध्यक्षों और स्टार्टअप20 टीम के फाइव कै फेज में एकत्रित होने के साथ हुई। पांच कार्यसमूहों ने विस्तृत विचार-विमर्श के माध्यम से नीतिगत दस्तावेज की रूपरेखा और आगे बढ़ने की राह से संबंधित रणनीतिक सिफारिशों पर चर्चा की। इसके बाद सभी प्रतिनिधि चिंतन भवन गए जहां विभिन्न कार्यसमूहों ने अपने-अपने कार्यसमूहों के उद्देश्यों, चर्चाओं और आगे की राह के बारेमें जानकारियां प्रस्तुत कीं।
स्टार्टअप20 के अध्यक्ष डॉ. चिंतन वैष्णव द्वारा समापन भाषण दिया गया। अपने भाषण में उन्होंने अंतिम बैठक के लिए एक समयसीमा निश्चित की और प्रतिभागियों को लिंकेज बनाने तथा स्टार्टअप20 संदेश को आगे बढ़ाने के लिए प्रोत्साहित किया। सिक्किम सभा का दूसरा दिन रुमटेक मठ के सांस्कृतिक भ्रमण के साथ संपन्न हुआ। इस भ्रमण में प्रतिनिधियों ने विभिन्न बौद्ध मंदिरों का दौरा किया, मठ के महत्व को जाना और चाय का आनंद लिया।
स्टार्टअप20 सहभागिता समूह तीन कार्यसमूहों- फाउंडेशन एंड एलायंसेज, फाइनेंस और इंक्लूजन एंड सस्टेनेबिलिटी - के माध्यम से कामकाज करता है। इन कार्यसमूहों को अहम प्राथमिकताओं को निर्धारित करने और उन विषयों को सामने लाने की दृष्टि से तैयार किया गया है जिनमें वैश्विक स्तर पर स्टार्टअप इकोसिस्टम का समर्थन करने से संबंधित सिफारिशें तैयार की जाएंगी। स्टार्टअप20 का अंतिम सम्मेलन जुलाई में गुरुग्राम में आयोजित होगा।